b'\n_START_ARTICLE_\nJakob Mlaj\xc5\xa1i\n_START_PARAGRAPH_\nJakob Mlaj\xc5\xa1i ali Jakob Alfejev je bil eden od dvanajstih Jezusovih apostolov._NEWLINE_Jakob je pogosto judovsko ime (hebrejsko: \xd7\x99\xd7\xa2\xd7\xa7\xd7\x91 [Ya\xca\xbfaqov, Jakov] ali [Ya\xca\xbf\xc4\x83q\xc5\x8d\xe1\xb8\x87, Jakob]) in je povezano z besedo p\xc3\xaata (Kdor ima p\xc3\xaato, Kdor hodi s p\xc3\xaato). Pridevnik Mlaj\xc5\xa1i je dobil zato, da bi ga la\xc5\xbeje lo\xc4\x8dili od drugega apostola z imenom Jakob (Jakob Starej\xc5\xa1i ali Jakob Veliki)._NEWLINE_Jakob Mlaj\xc5\xa1i je bil brat apostola Mateja-Levija. Njunemu o\xc4\x8detu je bilo ime Alfej, zato sinova imenujemo Jakob Alfejev in Matej Alfejev. Domnevno je Alfej ista oseba kot Klopaj (gr\xc5\xa1ka in hebrejska oblika imena) in po pri\xc4\x8devanju Evzebija iz Cezareje je to brat Marijinega mo\xc5\xbea Jo\xc5\xbeefa. \xc4\x8ce to dr\xc5\xbei, potem je bil Jakob Mlaj\xc5\xa1i Jezusov bratranec._NEWLINE_Jakoba Mlaj\xc5\xa1ega v virih pogosto zamenjujejo ali ena\xc4\x8dijo \xc5\xa1e s tretjim znamenitim Jakobom: s tistim, ki je poznan kot Jakob Gospodov brat ali Jakob Pravi\xc4\x8dni. Knjiga Leto svetnikov (Zadruga katoli\xc5\xa1kih duhovnikov, Ljubljana, 1970) trdi, da je Jakob Mlaj\xc5\xa1i ista oseba kot Jakob Gospodov brat; Svetopisemski vodnik (Ognji\xc5\xa1\xc4\x8de, Koper, 1984) pa navaja, da sta to razli\xc4\x8dni osebi._NEWLINE_Zaradi navedenega razloga je zelo te\xc5\xbeko ugotoviti, kateri zgodovinski dogodki se nana\xc5\xa1ajo na Jakoba Mlaj\xc5\xa1ega in ne na katerega od ostalih dveh Jakobov. Po izro\xc4\x8dilu je \xc5\xa1el Jakob Mlaj\xc5\xa1i po Jezusovi smrti in vstajenju oznanjat v spodnji Egipt, kjer so ga v kraju Ostrakine mu\xc4\x8dili in kri\xc5\xbeali. Njegovo telo so potem raz\xc5\xbeagali na ko\xc5\xa1\xc4\x8dke, zato je Jakob Mlaj\xc5\xa1i pogosto upodobljen z mizarsko \xc5\xbeago v roki._NEWLINE_Jakob Mlaj\xc5\xa1i goduje 3. maja po katoli\xc5\xa1kem koledarju oziroma 9. oktobra po pravoslavnem koledarju.'